मातृभाषा माध्यम में शिक्षा और विदेशी भाषा सीखना - यह सही है कि वर्तमान समय में विदेशी भाषाओं का ज्ञान महत्वपूर्ण है। विदेशी भाषा सीखने के सन्दर्भ में यूनेस्को की 2008 में छपी पुस्तक (इम्प्रूवमेंट इन द क्वालिटी ऑफ मदर टंग - बेस्ट लिटरेसी एन्ड लर्निंग, पृष्ठ 12) से यह बात बहुत महत्वपूर्ण है- हमारे रास्ते में बड़ी रुकावट भाषा एवं शिक्षा के बारे में कुछ अन्धविश्वास हैं और लोगों की आँखें खोलने के लिए इन अंधविश्वासों का भांडा फोडऩा चाहिए। ऐसा ही एक अंधविश्वास यह है कि विदेशी भाषा सीखने का अच्छा तरीका इसका शिक्षा के माध्यम के रूप में प्रयोग है (दरअसल, अन्य भाषा को एक विषय के रूप में पढऩा ज्यादा कारगर होता है)। दूसरा अंधविश्वास यह है कि विदेशी भाषा सीखना जितना जल्दी शुरू किया जाए, उतना बेहतर है (जल्दी शुरू करने से लहजा तो बेहतर हो सकता है पर लाभ की स्थिति में वह होता है जिसकी मातृभाषा पर पकड़ अच्छी होती है)। तीसरा अंधविश्वास यह है कि मातृभाषा विदेशी भाषा सीखने की राह में रूकावट है (मातृभाषा में मजबूत नींव से विदेशी भाषा बेहतर सीखी जा सकती है)। स्पष्ट है कि ये अंधविश्वास है, सत्य नहीं। लेकिन फिर भी यह नीतिकारों की इस प्रश्न की अगुवाई करते हैं कि प्रभुत्वशाली (हमारे सन्दर्भ में अंग्रेजी-ज.स.) भाषा कैसे सीखी जाय? यह कथन दुनिया भर में हुए अध्ययन का नतीजा था। लगभग हर देश में विदेशी भाषा बच्चे को 10 साल की उम्र के बाद पढाई जाती है और इन बच्चों की विदेशी भाषा में महारत भारतीय बच्चों से कम नहीं है। इन देशों को अंग्रेजी की जरूरत भारत जितनी है और ये देश शिक्षा के मामले में भारत से समझदार हैं व विकास में आगे हैं।